
ירושלים, ‏ב' בכסלו תשפ"ז
12 בנובמבר 2026

לכבוד
חברי ועדת הבחירות המרכזית 
לכנסת ה-26


נכבדיי,

הנדון: עדכון בנוגע לחקירה המתנהלת ולעבודת הצח"מ

השבוע התכנסה הכנסת ה-26 לראשונה. יחד עם זאת, בהתאם לדבריי בישיבה שבה אישרנו את תוצאות הבחירות לכנסת ה-26, טרם הסתיימה מלאכתי בנושא. כזכור, שירות הביטחון הכללי מנהל חקירה ענֵיפה בעניין החשדות בנדון דידן. 

אני עוקב אחר החקירה. הבוקר כינסתי את חברי הצח"מ, מנהלי החקירה עצמם, כדי לשמוע מהם, מכלי ראשון, על התנהלות החקירה. בפגישה נכחו נציגי השב"כ, משטרת ישראל ופרקליטות המדינה. 

נוכח החשיבות הרבה שבהסרת העננה והצֵל שבעטיה, והפרסומים הרבים בתקשורת (צר לי לומר, רובם אינו מדוייק, לשון המעטה), מצאתי לנכון לעדכנכם כדלהלן:

1. כזכור, סמוך לאחר הבחירות הציג לפניי ראש השב"כ מידעים שהעלו חשדות, חלקם חמורים מאוד, שיש להם נגיעה לבחירות. הנחיתי אותו לפתוח בחקירה מקיפה בנושא, כדי לרדת לשורשם; להזימם או לאששם. 
2. אבקש להדגיש. עוד בראשית מערכת הבחירות הנוכחית, רתם ראש השב"כ את עצמו ואת השירות, להגנה על הבחירות. פעולות רבות בוצעו – השתיקה יפה להן – כדי לשמור על בטחון המידע. תודותיי ותודות ועדת הבחירות המרכזית כולה, על חבריה ועל עובדיה, שלוחה לשב"כ ולעומד בראשו. סיועם במהלך מערכת הבחירות לא יסולא בפז. ראוי השב"כ להכרת הטוב ולאֵמון הציבור כלפיו. 
3. החקירה עודנה מתנהלת. הוצגו מידעים חסויים, שעד כּה לא הבשילו לכדי ראיות ממש, וייתכן אף שלא יבשילו; ימים יגידו. יחד עם זאת, מידעים אלו מחייבים המשך חקירה מאומצת, עד לכדי מיצויה. המצב הראייתי בשלב זה, דומה למצב הראייתי שהונח לפנינו ערב ההצהרה שהוצאנו לתקשורת בשבוע שעבר. 
4. נוכחתי לדעת, כי שיתוף הפעולה בין שב"כ, משטרת ישראל והייעוץ המשפטי לממשלה – טוב. שאלתי ובדקתי את הנושא עם חברי הצח"מ – אנשי מקצוע טובים ושקולים – ולא מצאתי כי הייעוץ המשפטי לממשלה סירב לבקשות חקירה שהשב"כ הגיש לו. הובטח לי, וההבטחה נאמנה עלי, כי כל בקשה שתוגש, ושתהיה מבוססת על חשד כפי הנדרש בחוק, תיבחן במהרה, ביעילות, תוך מגמה להיענות למה שיביא לחקר האמת, ובהתאם לדין. 
5. אמשיך לעקוב אחר התקדמות החקירה. ככל שאזהה שישנם פערים או חסמים – אפעל להסירם. לכשיהיו ממצאים שניתן לחשוף לציבור מבלי שיהיה בכך כדי לסכל את החקירה או לפגוע בביטחון המדינה – כך נעשה. אציע, כי אם אתם נחשפים בתקשורת למידע על אודות החקירה, קחו אותו עם קַב חֳמָטִין, שכן עד עתה, בין התיאורים התקשורתיים להתנהלות החקירה – מרחק רב. 
6. יחד עם זאת, אעיר כי שלשום, בשעת ערב, נמסרה לנו הודעה על כך שהושלמה הכנת חוות דעת מסוימת הנוגעת לחקירה, ובהיותה מסוּוגת, תועבר אלינו באמצעות שליח למחרת היום. שעה קלה לאחר מכן, ועוד בטרם הגיעה חוות הדעת ליעדיה, פורסמו עיקריה בכלי התקשורת האלקטרוניים. אל ועדת הבחירות המרכזית הגיעה חוות הדעת רק בצהרי יום אתמול. לא על נימוסים והליכות אני קובל, אלא על פגיעה חוזרת ונשנית בחקירה, ובעיקר בהיבטים הביטחוניים שבה, בעטיין של ההדלפות. הדלפה כזו היא רעה חולה. הערתי על כך היום בחומרה. ראוי הציבור שנגיע למיצוי החקירה. 


בכבוד רב,

נעם סולברג, שופט 
המשנה לנשיא בית המשפט העליון
יושב ראש ועדת הבחירות
המרכזית לכנסת ה-26

העתקים: עו"ד דין ליבנה, מ"מ המנהל הכללי
	 מר דוד זיני, ראש השב"כ
	 עו"ד גלי בהרב-מיארה, היועצת המשפטית לממשלה
	 ניצב בעז בלט, ראש אח"מ
	 עו"ד יפעת סימינובסקי, היועצת המשפטית לוועדה
	 חברי הצח"מ (באמצעות הממונים עליהם המכותבים לעיל)

